ফালাচিকে ভুট্টো অনেক কথা বলেছেন, মুজিবর মিথ্যাবাদী, লোক ক্ষেপানো ছাড়া আর কিচ্ছু পারে না। লন্ডনে বলে এক মিলিয়ন মারা গেছে, দেশে গিয়ে বলে তিন মিলিয়ন। ফালাচি একজন পরাজিত রাষ্ট্রনায়কের মনের কথা লিখে নিজেকে মহান কিছু মনে করেন। কিন্তু ব্যাপারটা তো এখানেই শেষ নয়। ৭৪ এ ভুট্টো বাংলাদেশে এলেন, তাঁর ‘রক্তমাখা’ হাত মুজিব জড়িয়ে ধরলেন, পাকিস্তান বাংলাদেশকে স্বীকৃতি দিয়ে দিল। ১৫ আগস্ট, ১৯৭৫, মুজিব নিহত হলেন, ভুট্টো তার ছেলেমেয়েদের ঘুম থেকে ডেকে তুলে বললেন তোমাদের ‘মুজিবর চাচাকে’ মেরে ফেলেছে। তিনি সারারাত বসে রইলেন, মিথ্যাবাদী মুজিবরের জন্য তাঁর এত দরদ কেন। দরদ কি এইজন্য নয় যে, ৬৯ তে এই মুজিবরই তো ‘ওদিক’ থেকে আওয়াজ তুলে, লোক ক্ষেপিয়ে আওয়ুব কে ফেলে দিল। আজ ক্যান্টনমেন্টের কোন শালা যদি বাড়াবাড়ি করে, আমি কি করবো। আমি মার্ক্স জানি, এঙ্গেলস জানি, গ্যারিবল্ডি জানি, কিন্তু আমি তো লোক ক্ষেপাতে জানি না। করাচী তো ভরে গেছে মোহাজিরে, ইন্ডিয়ার মোহাজিরে, সব শালা ইন্ডীয়ার দালাল, আমার পিপিপি তো লোক জমাতে পারে না। মুজিবরকে আমি বিশ বছর ধরে জানি, ক্যান্টনমেন্টের কোন শালা যদি বাড়াবাড়ি করে, মুজিবর আমাকে বাঁচাতে আসবে, মুজিবর আজ অন্য দেশের প্রেসিডেন্ট, কিন্তু আমি ডাকলে না করতে পারবে, নিশ্চয় আসবে। ইতালিয়ান এক মেমসাহেব, চুল খুলে, সার্টের উপরের দুটো বোতাম খুলে, সারা দুনিয়াতে নাটক করে বেড়াচ্ছেন, তাতে ভুট্টোর কিছুই যায় আসে না।